Diari Oficial de la Generalitat Valenciana


Sumari del DOGV 9944, del 25-09-2024 (2024/9715)

RESOLUCIÓ número 902, de 19 de setembre de 2024, de la Direcció, per la qual es modifica la Resolució número 659, de 13 de juny de 2023, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'aprova el Sistema Intern d'Informació de l'Agència (SII-AVAF).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9944

Data del DOGV
:   25-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9715

CVE
:   CIRY-Q-7485-3906

Data del document
:   19-09-2024

Organisme emissor
:   Agència de Prevenció i Lluita contra el Frau i la Corrupció de la Comunitat Valenciana

Tipus de document
:   Resolució

Anàlisi jurídica

 Descriptors 

:   * Agència de Prevenció i Lluita contra el Frau i la Corrupció de la Comunitat Valenciana
    * legislació
    * reglament intern
    * organització administrativa

L'Agència de Prevenció i Lluita contra el Frau i la Corrupció de la Comunitat Valenciana (d'ara en avant Agència o AVAF) es crea mitjançant la Llei 11/2016, 28 de novembre, de la Generalitat, i és una entitat pública amb plena capacitat d'autoregulació.

La Resolució de 27 de juny de 2019, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'aprova Reglament de funcionament i règim interior d'esta, en desenrotllament de la Llei 11/2016, de 28 de novembre, de la Generalitat, en l’article 6, establix que l'Agència aprovarà un Codi ètic i de conducta en el qual s'arrepleguen els principis ètics i els valors de bon govern que han d'informar tota actuació de l'Agència i els seus empleats, i regula l'existència d'un Comité d'ètica amb caràcter consultiu.

La Resolució núm. 82/2022, de 10 de febrer, del director de l'Agència, per la qual s'aprova el Codi Ètic i de Conducta de l’AVAF (DOGV 9281, 18.02.2022), va crear una bústia de denúncies internes, gestionat pel Comité d'Ètica sobre qualsevol tipus d'irregularitat, infracció o mala pràctica.

La Resolució 193/2022, de 16 de març, del director de l'Agència de Prevenció i Lluita contra el Frau i la Corrupció de la Comunitat Valenciana, regula les condicions de funcionament de la seua Bústia interna de denúncies.

Amb tot, la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, es transposa i incorpora a l'ordenament jurídic espanyol la Directiva (UE) 2019/1937, del Parlament Europeu i del Consell, de 23 d'octubre de 2019, relativa a la protecció de les persones que informen sobre infraccions del dret de la Unió.

La Llei 2/2023 establix l'obligació de crear un sistema intern d'informació per a cada entitat o organisme referit en esta, que ha de complir les condicions previstes en l'article 5, entre les quals establia la necessària integració dels diferents canals interns d'informació que pogueren existir en les entitats que hagen de crear en sistema intern d'informació.

Este Sistema Intern d'Informació comporta, igualment, la implementació de tres elements fonamentals: un canal intern d'informació habilitat per a la presentació de comunicacions respecte de les infraccions previstes en la Llei 2/2023 (article 7), un responsable del Sistema designat per l'òrgan de govern o òrgan d'administració de cada entitat obligada, que podrà ser persona física o òrgan col·legiat (article 8) i un procediment de gestió d'informacions (article 9).

En compliment de la Llei 2/2023, es va aprovar la Resolució número 659, de 13 de juny de 2023, del director de l'Agència Valenciana de Prevenció i Lluita contra el Frau i la Corrupció de la Comunitat Valenciana, per la qual s'aprova el Sistema Intern d'Informació de l'Agència (SIII-AVAF).

Vist que la previsió d'un òrgan col·legiat previst en la Llei 2/2023 pot millorar el funcionament del SII-AVAF, es fa necessari modificar alguns aspectes de la resolució mencionada en el paràgraf anterior per a evitar duplicitats d'òrgans i funcions, així com dur a terme una gestió col·legiada de l'òrgan Responsable del SII-AVAF.

En conseqüència, i prèvia consulta dels representants dels treballadors,

RESOLC

*Primer*

Modificar l'últim paràgraf de l'apartat 2 (Sistema Intern d'Informació de l’AVAF) de l'annex de la Resolució número 659, de 13 de juny de 2023, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'aprova el Sistema Intern d'Informació de l'Agència (SII-AVAF), que queda redactat de la manera següent:

«A més, tal com disposa l'article 5.2 d) de la Llei 2/2023, s'integra en el SII-AVAF, de manera plena, la bústia interna de denúncies del Codi Ètic i de Conducta de l'Agència, que deixa de ser un sistema diferenciat de denúncies. Els canals interns sobre situacions conflictives o denúncies d'assetjament laboral de l'Agència, creat per la Resolució núm. 935/2022, d'11 de novembre, del director de l'Agència, i els altres canals que en el futur puguen existir, s'integren en el SII-AVAF d'acord amb la seua especialitat per raó de la matèria.»

*Segon*

Modificar l'apartat 6 (el responsable del SII-AVAF) de l'annex de la Resolució número 659, de 13 de juny de 2023, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'aprova el Sistema Intern d'Informació de l'Agència (SII-AVAF), que queda redactat de la manera següent:

«El responsable del SII-AVAF, d'acord amb l'article 8.2 de la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, serà un òrgan col·legiat, que delegarà en una de les persones que formen part de l'òrgan, les facultats de la gestió del SII-AVAF i la tramitació dels expedients d'investigació. En cas de vacant, absència, abstenció o una altra situació anàloga d'algun que les persones que componen l'òrgan col·legiat, s'atendrà   el règim se suplència que s'establisca.

El director de l'Agència Valenciana Antifrau, en exercici de les seues funcions, designarà les tres persones servidores públiques de l'Agència que formaran part d'este òrgan col·legiat.»

*Tercer*

Establir que qualsevol norma anterior de rang igual o inferior dictada per esta direcció que contradiga el que s'establix en esta resolució, queda derogada.

*Quart*

Publicar la present resolució en el *Diari Oficial de la Generalitat Valenciana*   i en el *Butlletí Oficial de les Corts Valencianes*, així com en la pàgina web de l'Agència.

Contra esta resolució, que posa fi a la via administrativa, es podrà interposar, potestativament, recurs de reposició, en el termini d'un mes, davant el director d'esta agència, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i recurs contenciós administratiu, en el termini de dos mesos, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'establix en els articles 10.1.m i 46 de la Llei 29/1998, de 13 de juliol, reguladora de la jurisdicció contenciosa administrativa, a comptar des de l'endemà de la publicació en el DOGV. Tot això sense perjuí de qualsevol altre recurs o acció que estime procedent.

  

València, 19 de setembre de 2024

Eduardo Beut González

Director de l'Agència de Prevenció i Lluita contra el Frau i la Corrupció de la Comunitat Valenciana